‘Spanning bedaar’ ná geweld in PEAltesaam agt taxi’s is tydens die rumoer aan die brand gesteek (Foto: Manikivana, Twitter) Die geweld en brandstigting wat Woensdag in Gqeberha (Port Elizabeth) uitgebreek het ná ’n botsing tussen ’n minibustaxi en ’n Audi het teen Donderdag bedaar. Dít volg nadat die polisie samesprekings met taxibestuurders en sakelui gevoer het en dié glo ooreengekom het om ’n vreedsame oplossing te vind sodat die situasie nie vererger nie. Die polisie het Donderdag in ’n verklaring gesê altesame 12 voertuie is tydens die geweld in Durbanweg aan die brand gesteek of beskadig. Drie stalletjies wat by ’n nabygeleë taxistaanplek opgerig was, is aan die brand gesteek. Bheki Cele, polisieminister, het die toneel in Korsten besoek en sê dat hy die samewerking van die betrokke groepe verwelkom, maar dat “brandstigting ’n ernstige oortreding is wat nie ongestraf kan bly nie”. Cele het ook sy kommer uitgespreek oor mense wat tydens die voorval met grootkalibervuurwapens gewaar is. “Dit wet sê duidelik dat jy nie ’n vuurwapen in die openbaar mag dra en rondswaai nie. Wanneer jy dít doen, oortree jy die wet. Ons is nie besig om oorlog te maak nie.” Cele het ook stappe deur die polisie verwelkom om nog beamptes na die toneel te ontplooi om stabiliteit te verseker. Maroela Media het berig die polisie ondersoek ’n saak van openbare geweld. Niemand is nog in verband met die voorval in hegtenis geneem nie.